送寶相長老
作者：釋重顯
朝代：宋

paragraphs: 奥域靈區存物外，獨標台嶺爲絕槩。
掩勝潛奇列作屏，堆青寫碧深如黛。
彤霞暖影生巖壁，香桂茂陰籠蘚石。
赤松子也浪虚閑，白道猷兮太輕擲。
曹溪有叟歸其中，風從虎兮雲從龍。
乘興正值二三月，坐斷還依千萬峰。
花飛飛，日遲遲，清飈𩖼𩖼吹無時。
玲瓏八面自回合，峭峻一方誰敢窺。
窺來須得乾坤眼，照古騰今謂非間。
若能此去副全提，開發人天有何限。